ועדת הכלכלה, כנסת 16, פרוטוקול מספר 457, 2005-07-13 09:00

אילן ליבוביץ: בוקר טוב.

אילן ליבוביץ: אני מתחיל את הישיבה על צו הגנת הצרכן (סימון טובין) (תיקון).

אילן ליבוביץ: הישיבה הקודמת בנושא הזה התקיימה רק לפני כשלושה שבועות, והפסקנו אותה כאשר הייתה בעיה בניסוח האזהרה לגבי אותם סיגרים ומיקומה על העטיפה שלהם.

אילן ליבוביץ: האם באת עורכת הדין טירי עם נציגי היבואנים והיצרנים כדי להסדיר את הנושא הזה?

חנה טירי: אני שמחה לומר שישבנו עם הנציגים של חברות הסיגריות והגענו אתם לנוסח מוסכם.

חנה טירי: אנחנו רוצים להציג בפני הוועדה את הנוסח המוסכם.

חנה טירי: באופן כללי הסכמנו לטענה שישנן אריזות של מוצרי טבק – שאינם סיגריות, כמובן – שהן שקופות וצמודות לחפיסה ולא ניתן להסיר אותן, ולכן הסכמנו לבוא לקראתם ולומר שהסימון על גבי מוצרי הטבק שאינם סיגריות יכולים להיות על החפיסה השקופה, ובלבד שהיא לא מוסרת בשימוש רגיל בעת פתיחת האריזה.

חנה טירי: זה נוסח שמוסכם גם על חברות הסיגריות.

אילן ליבוביץ: מה לגבי הסיגרים?

אילן ליבוביץ: זה הטבק.

אילן ליבוביץ: אני זוכר שחבר הכנסת טל הביא שקית של טבק והדגים, אבל יש הסיגרים עצמם שלפעמים נמכרים בבודדים ולא בקופסה.

קריאה: זה חל רק על מה שלא סיגריות.

קריאה: לא ניתן לרשום על האריזה השקופה של הסיגריות, ומה שלא סיגריות – אפשר על האריזה השקופה בתנאים שכתובים פה.

דוד טל: אבל השאלה במקום.

דוד טל: כשקונים קופסת סיגרים, איפה תהיה האזהרה על הקופסה?

דוד טל: האם יהיה על כל סיגר בנפרד?

דוד טל: אני מניח שלא זאת הכוונה; האם יהיה על הקופסה עצמה?

דוד טל: או די בזה שתהיה אזהרה על העטיפה של הקופסה, אבל אז אפשר להסיר אותה, וזה לא בקריטריון שקבעתם.

דוד טל: הקריטריון מקובל עלי, אגב.

דוד טל: זה מאפשר איזון בין הציבור שלנו לבין הצרכים הכלליים.

דוד טל: אבל מה קורה במקרה שכזה?

דוד טל: האם אדם יוכל לקנות סיגר יחיד שלא יהיה עליו שום סימון של אזהרה?

חנה טירי: לגבי מכירה של מוצרי טבק בודדים יש בעיה אחרת של חברות הטבק, אבל את זה חברתי ממשרד הבריאות תוכל לומר.

דוד טל: מה הבעיה?

דוד טל: אני לא יכול לקנות סיגריות בנפרד?

חנה טירי: היום אי-אפשר לקנות סיגריות בודדות- -

דוד טל: אפשר.

אילנה מישר: זה בניגוד לחוק.

אילנה מישר: אם אפשר זה דבר אחר.

אילן ליבוביץ: אבל סיגרים ודאי מוכרים בבודדים ולא רק בחפיסה- -

דוד טל: כל סיגר עולה 10 דולר- -

אילנה מישר: יש הוראות אחרות לגבי סיגרים - -

דוד טל: את יכולה לומר מה ההוראות על סיגרים?

דוד טל: אם את אומרת שלא מוכרים סיגריות בודדות, אף על פי שאני בטוח שבפיצוציות מוכרים לא מעט.

דוד טל: אבל מה קורה עם הסיגרים הבודדים שהם בכל-אופן יקרים יותר, זה לא סיגריה אחת או שתיים שעולה כמה אגורות.

עמוס האוזנר: העניין של הסיגריות הוא חלק מהאמנה הבינלאומית שלא יימכרו סיגריות בודדות.

עמוס האוזנר: זה מאוד מעודד בני נוער שיכולים לקנות סיגריות בשקל.

עמוס האוזנר: הרעיון הוא שלא יימכרו סיגריות בפחות מאשר חפיסה.

דוד טל: זאת אומרת שהבעיה של סיגריות לא פתורה.

אילן ליבוביץ: של סיגרים.

חנה טירי: בהנחה שאפשר למכור את זה בבודדים.

דוד טל: ההנחה הזאת שרירה וקיימת.

אילנה מישר: אני מתארת לעצמי שהאזהרה לא קיימת על גבי הצלופן של הסיגרים, אלא על האריזה.

דוד טל: גברתי, את אומרת שאת מתארת לעצמך, וזה כזה רופף ומגומגם ולא ברור ולא בטוח - -

אילן ליבוביץ: נציגי היבואנים והיצרנים בארץ העלו את הנושא בדיון הקודם, וחשבתי שאנחנו מגיעים לכאן עם פתרון לנושא.

דוד טל: אדוני היושב ראש, שלחנו אותם הביתה עם שיעורי בית, והם חזרו עם חלק משיעורי הבית, והתוצאות טובות.

דוד טל: צריך לשלוח אותם שוב כדי לחזור עם פתרון, לפחות באותה רמה שהם השיגו, אבל שלא יגידו בצורה מגומגמת אולי כן ואולי לא, אלא להגיד בדיוק – כן או לא.

דוד טל: אז אני יכול לומר אם אני מאשר את התקנות או לא מאשר את התקנות משום שכך אי-אפשר לדעת.

דוד טל: אני מאשר את התקנות, ובסוף מסתבר שזה לא כי אפשר לקנות סיגרים בודדים.

חנה טירי: אנחנו קבענו שאפשר יהיה לסמן על גבי האריזה השקופה אם אי-אפשר להסיר אותה בשימוש רגיל.

חנה טירי: בסיגרים מסירים את נייר הצלופן.

חנה טירי: לכן סימון על גבי נייר הצלופן במקרה של סיגרים בודדים לא יכול להיות.

דוד טל: אז איפה אתם רוצים שיהיה סימון?

דוד טל: או שאתם מציעים שלא יהיה סימון בכלל, זאת גם אפשרות, רק שנדע.

חנה טירי: במקרים כאלה הם לא נמכרים בחפיסה, אז אי-אפשר לסמן על גבי החפיסה.

חנה טירי: לגבי הצלופן, הם לא עומדים בקריטריון כיוון שהצלופן מוסר.

חנה טירי: הדבר היחיד שנשאר זה סימון על גבי הסיגריות, וזה לא נראה לי הגיוני- -

דוד טל: אפשרות נוספת היא על גבי האריזה הכללית.

דוד טל: בדרך-כלל סיגרים נמכרים בקופסה- -

חנה טירי: ואז מוכרים אותם בבודדים.

דוד טל: - - לפחות שעל גבי הקופסה תהיה מדבקה, אם לא על כל סיגר בנפרד אם את לא רוצה להכביד על היבואנים.

חנה טירי: זה לחלוטין מכוסה פה.

אילן ליבוביץ: איך זה מכסה?

חנה טירי: קודם כל: "ואולם סימון כאמור יודפס על גבי החפיסה או קופסה ולא על גבי האריזה השקופה; לעניין מוצרי טבק שאינם סיגריות הסימון יכול שייעשה על גבי תווית שתודבק היטב לחפיסה או לקופסה באופן שתמנע הסרתה, לרבות לאריזה שקופה ובלבד שאריזה שקופה כאמור אינה מוסרת".

דוד טל: זה הרע במיעוטו, אבל זה בסדר.

דוד טל: מטבעי הייתי מעמיס על חברות הסיגריות- -

אילן ליבוביץ: שידביקו מדבקה על כל סיגריה, חבר הכנסת טל?

אילן ליבוביץ: זה נשמע מוזר.

חנה טירי: - - -

דוד טל: אני אגיד לך למה זה לא מוזר.

דוד טל: אני מקבל את זה, אבל זה לא מוזר בעיניי משום שבסרט הנע של פס הייצור יש חבקים שחובקים את הסיגר עצמו – אתה רואה את זה בפרסומות מסוימות: סיגר של קובה, סיגר של קלינטון, סיגר של אולמרט וסיגר של ביבי – כל מיני סיגרים.

דוד טל: כמו שעושים את זה, הייתי יכול לדרוש שגם על כל סיגר כזה מלבד מדבקה כזאת גם מדבקת אזהרה.

דוד טל: אני סבור שזה לא אפקטיבי משום שבדרך כלל חבק כזה הוא יחסית קטן, ואם אני אכריח אותם לכתוב זה יהיה באותיות קטנות ולא באותיות קידוש לבנה, כך שאני לא אשיג את מה שאני רוצה להשיג.

דוד טל: לכן אני לא רוצה להעמיס עליהם.

דוד טל: אולי זאת גזרה שאפשר לעמוד בה, אבל אני לא אפיק ממנה תועלת וגם לא הציבור.

אילן ליבוביץ: אם על האריזה תהיה מדבקה וכל מי שקונה את זה גם בבודד יראה את המדבקה, זה בסדר.

דוד טל: במסגרת התקנות הללו זה מופיע, וזה בסדר.

אילן ליבוביץ: עורכת הדין טירי, תקראי את הסעיף כדי שנוכל לאשר.

חנה טירי: "בתוקף סמכותי לפי סעיף 12(ב) לחוק הגנת הצרכן, התשמ"א – 1981 ובאישור ועדת הכלכלה של הכנסת לפי סעיף 21א(א) לחוק יסוד: הכנסת וסעיף 2(ב) לחוק העונשין, התשל"ז – 1977, אני מצווה לאמור: תיקון התוספת השנייה 1.

חנה טירי: בסעיף 17(ג) לתוספת השנייה לצו הגנת הצרכן (סימון טובין), התשמ"ג – 1983, בסופו יבוא: "ואולם על אף האמור בסעיף 2(ה)(1) לצו, סימון כאמור יודפס על גבי החפיסה או הקופסה ולא על גבי האריזה השקופה; לעניין מוצרי טבק שאינם סיגריות, הסימון יכול שייעשה על גבי תווית שתודבק היטב לחפיסה או לקופסה באופן שתמנע הסרתה, לרבות לאריזה שקופה ובלבד שאריזה שקופה, כאמור אינה מוסרת בשימוש רגיל בעת פתיחת האריזה; התווית לא תוסתר על ידי סימון אחר ולא תיפגע עם פתיחת הקופסה או החפיסה".

חנה טירי: תחילה תחילתו של צו זה 60 ימים מיום פרסומו, ואולם הצו לא יחול על מוצרי טבק שיובאו לישראל או יוצרו בישראל לפני מועד התחילה.

חנה טירי: זה גם דברים שאנחנו הוספנו- -

לאה ורון: לא הייתה ברירה.

עמוס האוזנר: אין לזה הגבלה?

עמוס האוזנר: על כל מוצר אפשר להגיד גם בעוד 5 שנים שזה יוצר לפני מועד התחולה.

אילן ליבוביץ: איך הפקחים שלכם שיגיעו מחר לפיצוציה ברחוב אלנבי בתל-אביב יידעו בעוד חצי שנה שאלה סיגריות שיוצרו אתמול ולא לפני 10 שנים.

חנה טירי: האכיפה היא לא בפיצוציות, אלא עוד קודם כיוון שהסימון של הסיגריות חייב להיות לפני הייבוא.

חנה טירי: אנחנו בודקים את זה בשלב המכס.

אילן ליבוביץ: אבל יש סיגריות שמיוצרות בארץ.

אילנה מישר: אבל המפעל הוא בפיקוח, ואם מישהו יגיע למפעל שמייצר סיגריות בלי הסימון הנדרש- -

אילן ליבוביץ: הפיקוח נעשה רק במפעל, לא בנקודות המכירה?

אילנה מישר: לא.

אילנה מישר: אין לנו סמכות להגיע לדובק, ובמכס יש פיקוח מאוד הדוק.

אילן ליבוביץ: אפשר לקבוע שמי שמוכר סיגריות אחרי חצי שנה- -

לאה ורון: לגבי סיגרים חצי שנה אני לא יודעת.

לאה ורון: זה פרק הזמן שהמלאים אוזלים.

אילן ליבוביץ: אני מדבר על סיגריות.

לאה ורון: על איזה מועד אתם יכולים לדבר?

דן פרידמן: כפי שנאמר פה, בכל מה שנוגע לסיגרים ולסיגרטות זה אך ורק ייבוא, לא מייצרים את זה בארץ.

דן פרידמן: לכן זה בכלל לא רלוונטי.

דן פרידמן: האם כל דבר שנמצא בארץ היום משמע שהוא יובא לפני, ומכיוון שהפיקוח נעשה במכס יראו מה מגיע- -

אילן ליבוביץ: אבל התחולה חלה גם על סיגריות שמיוצרות בארץ.

דן פרידמן: לגבי סיגריות, הפיקוח, למיטב ידיעתנו, נעשה במפעלים.

דן פרידמן: אנחנו מייצרים, וגם לנו אין עניין מכיוון שאנחנו מייצרים כבר זה זמן הכול כמו שצריך, ואין לנו עניין עם צלופן.

דן פרידמן: אבל אין לנו התנגדות להצעה הזאת.

דן פרידמן: לגבי סיגריות הדבר היחיד שהצו הזה אומרת הוא שאסור לשים את האזהרה על הצלופן, ואת זה אנחנו ממילא לא עושים.

חנה טירי: פקחים של המשרד שלנו אוכפים הוראות סימון גם של סיגריות שיוצרו בארץ.

אילן ליבוביץ: יש עוד מישהו מהיצרנים או היבואנים שרוצה לומר משהו?

קרין רמות: קיימים מוצרים שיובאו לישראל ועברו את כל בדיקות המכס שכיום יעמדו בצו.

אילן ליבוביץ: נותנים להם 60 יום מיום הפרסום, אני רק מקווה שמשרד התעשייה, המסחר והתעסוקה ימהר לפרסם את הצו הזה ברשומות, שלא כמו משרדים אחרים שמסתפקים בפרסום תקנות וצווים שאנחנו מאשרים פה בכנסת במשך חודשים רבים.

חנה טירי: אנחנו שמחים מאוד לשלוח לפרסום לרשומות כל צו שוועדת הכלכלה מאשרת.

עמוס האוזנר: אבל אז אם אומרים לנו שזה עניין של ימים אז הסיפא "יוצרו בישראל לפני מועד התחילה" מיותרת.

אילן ליבוביץ: אבל היא צריכה עוד לעדכן את היצרנים בחו"ל- -

עמוס האוזנר: אבל כמה זמן?

אילן ליבוביץ: נותנים 60 יום, זה סביר ביותר.

עמוס האוזנר: אבל כתוב: "יוצרו בישראל לפני מועד התחולה ללא שום הגבלה".

אילן ליבוביץ: נכון.

אילן ליבוביץ: נותנים 60 יום כדי להכניס את זה.

אילן ליבוביץ: זה פרק זמן סביר.

עמוס האוזנר: אבל כתוב: "לא יחול על מוצרי טבק לעולם", לא 60 יום.

לאה ורון: אתה מצפה שיאספו את המוצרים וישימו את התווית?

עמוס האוזנר: אני מצפה שאם אני רואה קופסה שעליה זה לא קיים, אני אדע האם לא יכולים להגיד לי שזה יוצר לפני 5 שנים או יובא לפני 5 שנים.

קריאות: - - -

חנה טירי: זה לא נשמע הגיוני שאחרי 5 שנים - - -

אילן ליבוביץ: אומר נציג דובק וגם נציגת היבואנים שקודם כל בודקים את זה בייבוא.

אילן ליבוביץ: זאת אומרת שבעוד 60 יום היא לא תוכל להביא כאלה שהמדבקה היא על הניילון, גם אם היא תרצה.

אילן ליבוביץ: אומר נציג דובק שמייצר אותם בארץ, שגם היום הוא לא מייצר אותם עם המדבקה על הניילון.

אילן ליבוביץ: אז אין כאן בעיה.

עמוס האוזנר: זאת אומרת שבסיגריות הסיפא מיותרת לגמרי.

אילן ליבוביץ: לא משנה, אבל אני צריך את זה לטובת הייבוא.

אילן ליבוביץ: גם אם זה מיותר אולי יש עוד יצרן קטן בישראל שלא נמצא פה כרגע שאולי לגביו זה כן חל.

לאה ורון: הצו מאושר?

אילן ליבוביץ: אם כך, אז בקולי הבודד אנחנו נאשר את הצו.

אילן ליבוביץ: אני מברך אתכם ומקווה שתפרסמו את הצו הזה במהרה.

אילן ליבוביץ: תודה רבה.